আমরা বিমান বন্দরে তাঁকে অভ্যর্থনা জানাতে গিয়েছিলাম। ‘মুসলিম লীগ জিন্দাবাদ’ ‘কায়েদে আযম জিন্দাবাদ’ ধ্বনিতে পুরো ঢাকা সেদিন প্রকম্পিত হয়ে উঠেছিল। রেসকোর্স ময়দানে কায়েদে আযম প্রথম জনসভা করেন। অভ্যর্থনা কমিটির পক্ষ থেকে বিরাট প্যান্ডেল সাজানো হয়েছিল। সুদৃশ্য ডায়াস তৈরী করা হয়েছিল। কায়েদে আযম বক্তৃতা দেন বিকালের দিকে। সকাল থেকেই দূর-দূরান্ত থেকে সর্বস্তরের হাজার হাজার লোক জনসভা স্থলে জমায়েত হতে থাকে। আমার কাছে মনে হল বিরাট এক জনসমুদ্র। আসলে কায়েদে আযম তখন মুসলমানদের জন্য একটি গৌরবের প্রতীক হয়ে দাঁড়িয়েছিলেন। পূর্ব পাকিস্তানের সব জেলা থেকে প্রবীণ ও নবীন সব মুসলিম লীগ নেতাই কায়েদে আযমের জনসভায় হাজির হয়েছিলেন। সংবর্ধনা কমিটির পক্ষ থেকে আব্বাস উদ্দিন ও কবি গোলাম মোস্তফা কায়েদে আযমকে অভিনন্দন জানিয়ে গান গেয়েছিলেন।